Compromís per Paterna s’incorpora a la Junta de Govern Local
10/10/2016

# Compromís per Paterna s’incorpora a la Junta de Govern Local

[![Nueva configuración de la Junta del Gobierno Local](/images/noticias/2016/10/junta-gobierno.jpg)](/images/noticias/2016/10/junta-gobierno.jpg)

10.10.2016

En compliment de l’Acord del Batà, els regidors de Compromís per Paterna, Juanma Ramón, Neus Herrero i Carles Martí, s’han incorporat hui a la Junta de Govern Local com a tinents d’alcaldes de distintes àrees

Com ja avançarem les passades setmanes, amb la signatura de l'Acord del Batà, s'incorpora Compromís per Paterna al govern de Paterna. D'esta forma, hui s'ha celebrat la primera Junta de Govern Local amb els tres tinents d'alcalde de la formació valencianista.

En concret han entrat a la Junta de Govern Local, Juanma Ramón, portaveu municipal de Compromís per Paterna, que a partir d'ara ostentará la primera tinença d'alcaldia i es farà càrrec de l'àrea de Desenvolupament Humà i Polítiques Inclusives; Neus Herrero tinent d'alcalde de Bon Govern i Transparència i Carles Martí responsable d'Urbanisme, Medi Ambient i Economia Local.

Per altra banda, també es fa efectiu hui la incorporació dels regidors de la coalició d'esquerres Carmen Gayà com a responsable de Gestió i Promoció Lingüística i Patrimoni Cultural, Dolores Guillem que durà la regidoria de Salut Ambiental i Santiago Lucas a càrrec del Portal de Transparència.

L'equip de regidors i regidores de Compromís per Paterna, s'ha mostrat satisfet i amb moltes ganes de treballar perquè es produïsca el canvi a Paterna. Un canvi que segons paraules del seu portaveu, Juanma Ramón "es vorà reflectit en totes i cadascuna de les iniciatives que es duran a terme des de les nostres àrees".

En concret el portaveu ha fet referència a les tres tinences d'alcaldia que portarà Compromís i des de les quals s'incidirà en desenvolupar i optimitzar els serveis socials de Paterna buscant fórmules noves que servisquen per a pal•liar els greus problemes d'exclusió que pateix.

També ha fet referència a la protecció i posada en valor dels espais naturals de Paterna i al desenvolupament de les polítiques participatives des de l'Àrea de Bon Govern i Transparència que, entre altres coses, s'ha platejat com a primer repte la redacció d'una Carta de Participació Ciutadana a partir de les aportacions de les associacions de Paterna i buscant el consens amb el teixit associatiu paterner.

"Encetem una nova etapa per a donar una espenta definitiva als canvis que necessita Paterna. Volem desenvolupar el nostre projecte polític, social i cultural des de la participació ciutadana i dins d'un govern plural representat a l'Acord del Batà", ha manifestat Juanma Ramón.